阿方素 (安茹同加的士公爵)

安茹同加的士公爵阿方素，另有銜頭西班牙大公、波旁公爵，全名阿方素·凱瑂·馬西利奧·曼紐·域托·馬利亞·德·波旁ー達派維，係波旁王朝成員，西班牙王子凱瑂大仔、國王阿方素十三世嘅長子嫡孫。另外佢亦畀法國正統派擁立做佢哋嘅國王，稱號係「阿豐斯二世」。

阿方素響羅馬出世，係凱瑂同第一任老婆嘅大仔，有一個細佬岡薩洛。因為1931年西班牙第二共和國嘅成立，令到王室走佬去外國，自然阿方素亦響外國出世。

1941年，阿方素同一家人到瑞士去睇阿嫲維多利亞·燕拿。響呢度，佢同細佬都畀人送去聖ー若聖書院。

本身王位繼承人係大伯阿方素。大伯自細身體唔好，患有血友病，所以一直好少代表王室公開同人民見面，但始終王儲就係佢。直至1933年，大伯因為要同平民結婚，所以放棄王位繼承權。老豆凱瑂作為國王二仔，本身係要繼承呢個位，但由於佢耳聾，所以被迫放棄自身同埋後人對西班牙王位嘅要求。最後由叔叔環王子繼承。

響西班牙內戰之後，長槍黨領袖佛朗哥坐上最高領導人個位。而佢響1947年宣佈恢復王室。1949年，凱瑂話自己對西班牙王位有繼承權，推翻自己響1935年嘅決定。由於佛朗哥同王位繼承人環王子關係一直都唔好，所以響1952年，凱瑂畀阿仔阿方素返西班牙讀書。最初阿方素響德烏斯托大學讀法律，1955年到Centro de Estudios大學讀書。

佛朗哥同環王子關係持續變差，令到佛朗哥想換接班人。當時佢考慮過兩位候選人：一係加的士公爵阿方素，二係環卡洛斯。呢點響西班牙王室引發好大爭議。去到1964年，佛朗哥認為環卡洛斯係最好嘅接班人；但如果環卡洛斯做啲好過火嘅嘢，佢將會任命阿方素做接班人。1969年，當佛朗哥任命環卡洛斯做西班牙王子嗰陣，阿方素同意咗，又派人去巴黎，叫佢老豆唔好出嚟反對。

1975年3月，佢老豆死咗之後，阿方素繼位成法國正統派國王，佢嘅支持者叫佢做「阿豐斯二世」。同年8月，佢做咗安茹公爵。

由1977年至1984年，佢出任西班牙滑雪聯合會主席；而1984年去到1989年，佢就係西班牙奧委會主席。

1989年1月30號，佢響美國哥羅拉度州滑雪出意外死咗，終年52歲。

屋企 
1972年，佢同佛朗哥個孫女第二代佛朗哥公爵卡雯·馬天尼斯ー波迪烏·佛朗哥結婚，有兩個仔：

波旁公爵法蘭西斯高·西西利奧·德波旁ー馬天尼斯-波迪烏
 路易·阿方素·德波旁

1982年，佢同卡雯離婚。而兩個仔嘅監護權就畀咗阿方素。

1984年，佢同兩個仔滑完雪之後返屋企，點知響路上炒車，大仔法蘭西斯高當場死咗；細仔路易住院一個月，而阿方素本人亦因為呢場車禍而做咗六次手術。

西班牙波旁王朝
意外死者